酬獨孤二十六送歸通州
作者：元稹
朝代：唐

paragraphs: 再拜捧兄贈，拜兄珍重言。
我有平生志，臨別將具論。
十歲慕倜儻，愛白不愛昏。
寧愛寒切烈，不愛暘溫暾。
二十走獵騎，三十遊海門。
憎兔跳趯趯，惡鵬黑翻翻。
鼇釣氣方壯，鶻拳心頗尊。
下觀鬇鬡輩，一掃冀不存。
名冠壯士籍，功酬明主恩。
不然合身棄，何況身上痕。
金石有銷爍，胏腑無寒溫。
分畫久已定，波濤何足煩。
嘗希蘇門嘯，詎厭巴樹猿。
瘴水徒浩浩，浮雲亦軒軒。
長歌莫長歡，飲斛莫飲樽。
生爲醉鄉客，死作達士魂。